หุ้นใหญ่ดัน SET ปิดพุ่ง 18 จุด แนะติดตามแผนกระตุ้นศก.ไทย – ทิศทางฟันโฟลว์
หุ้นใหญ่ดัน SET ปิดพุ่ง 18 จุด แนะติดตามแผนกระตุ้นศก.ไทย – ทิศทางฟันโฟลว์
26 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,433.56 จุด เพิ่มขึ้น 17.84 จุด (+1.26%) มูลค่าการซื้อขาย 80,409.51 ล้านบาท
10 หุ้นกดดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นใกล้เคียงกับตลาดหุ้นในภูมิภาคเอเชียที่ส่วนใหญ่จะบวกได้เกือบ 1% เป็นไปในทิศทางเดียวกับตลาดในยุโรปที่เทรดบ่ายนี้บวกได้ราว 0.1-0.2% ซึ่งเชื่อว่า Fund Flow ยังคงไหลเข้า แม้ว่าวันนี้ (26 พ.ย.) ตลาดสหรัฐจะปิดทำการเนื่องในวันขอบคุณพระเจ้า แต่ Sentiment เศรษฐกิจที่ค่อย ๆ ฟื้นตัว และราคาน้ำมันที่ปรับตัวขึ้นตามดีมานด์โลก เป็นแรงหนุนให้มีการย้ายมาลงทุนสินทรัพย์เสี่ยงมากขึ้น
โดยวันนี้หุ้นในกลุ่มพลังงานยังยืนบวกได้ และยังได้แรงหนุนจากหุ้น SCGP ที่วันนี้มีหลายโบรกฯแนะนำ ซึ่งของเราก็ได้แนะนำ”ซื้อ”ให้ราคาเป้าหมาย 48 บาท/หุ้น ทำให้เห็นวอลุ่มเทรดของ SCGP วันนี้เด่น อีกทั้งยังได้แรงหนุนจากหุ้นในกลุ่มอิเล็กทรอนิกส์ที่ขึ้นมาเด่นในวันนี้ด้วย
อย่างไรก็ดี ยังต้องติดตามความคืบหน้าวัคซีนต้านไวรัสโควิด-19 ส่วนบ้านเราก็ให้ติดตามความคืบหน้ามาตรการกระตุ้นเศรษฐกิจของไทยจะมีออกมาอีกหรือไม่ อย่างเช่น โครงการรถเก่าแลกรถใหม่, โครงการคนละครึ่ง เฟส 2 เป็นต้น รวมถึงให้จับตาทิศทาง Fund Flow เป็นหลัก
ส่วนแนวโน้มการลงทุนในวันพรุ่งนี้ (27 พ.ย.) นายวิจิตร กล่าวว่า ตลาดฯยังมีโอกาสปรับตัวขึ้นไปได้อีก หาก Fund Flow ยังไหลเข้าแบบนี้ ซึ่งก็มองว่ากองทุนน่าจะหยุดขายได้แล้วมิฉะนั้นก็อาจพลาดโอกาสในการทำกำไร
พร้อมให้แนวรับ 1,410 จุด ส่วนแนวต้าน 1,450 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,237.79 ล้านบาท ปิดที่ 114.50 บาท  ราคาไม่เปลี่ยนแปลง
PTT มูลค่าการซื้อขาย 3,469.28 ล้านบาท ปิดที่ 42.00 บาท  เพิ่มขึ้น 0.50 บาท
SCGP  มูลค่าการซื้อขาย 3,401.48 ล้านบาท ปิดที่  41.50 บาท เพิ่มขึ้น 2.50 บาท
ADVANC มูลค่าการซื้อขาย 2,257.34 ล้านบาท ปิดที่ 178.50 บาท เพิ่มขึ้น 1.50 บาท
DELTA  มูลค่าการซื้อขาย 2,119.17 ล้านบาท ปิดที่ 225.00 บาท เพิ่มขึ้น 29.50 บาท